Լիամ Միլլեր

**Ուիլյամ Պիտեր Միլլեր** (; ), ավելի հայտնի որպես՝ **Լիամ Միլլեր** (), իռլանդացի ֆուտբոլիստ, «Ուիլմինգտոն Համերհեդս» ակումբի կիսապաշտպան։ Հանդիսանում է Իռլանդիայի ազգային հավաքականի նախկին ֆուտբոլիստներից մեկը։

Միլլերը Գլազգոյի «Սելտիկի» սանն է, 2001 թվականին «կելտերի» հետ կնքել է իր առաջին պրոֆեսիոնալ ֆուտբոլային պայմանագիրը։ Այդ նույն թվականին Լիամը, կնքելով կես տարի ժամկետ ունեցող վարձավճարային պայմանագիր, համալրում է դանիական «Օրհուսի» կազմը, որի հետ էլ այդ ժամանակահատվածում անցկացնում է 18 հանդիպում։ Վերադառնալով «Սելտիկ Պարկ»՝ իռլանդացին շուրջ երկու տարի պայքար է մղում «կելտերի» հիմնական կազմի ֆուտբոլիստ դառնալու համար։ 2003-04 ֆուտբոլային տարում Միլլերը թիմի կազմում մասնակցելով 40 խաղի՝ վերջիվերջո անցկացնում է իր առաջին ոչ պակաս լրիվ մրցաշրջանը «սպիտակականաչների» կազմում։ Մրցաշրջանի ավարտից հետո իռլանդացին հրաժարվում է շոտլանդական ակումբի հետ նոր պայմանագիր կնքել և ուղևորվելով Անգլիա՝ պայմանագիր է կնքում «Մանչեսթեր Յունայթեդի» հետ։ «Կարմիր սատանաների» կազմում, Լիամը չի կարողանում հաստատվել, ինչի պատճառով էլ «մանկունյացիների» հետ երկու տարվա ընթացքում մասնակցում է ընդամենը 22 հանդիպման։ 2005-06 մրցաշրջանի երկրորդ կեսը Միլլերը վարձավճարով անց է կացնում «Լիդս Յունայթեդի» կազմում։ 2006 թվականին Լիամը տեղափոխվում է «Սանդերլենդ»։ 2009 թվականի հունվարին Լիամի նոր գործատուն է դառնում «Քուինս Պարկ Ռեյնջերսը», որի կազմը նա համալրում է վարձավճարային պայմանագրով։ Այդ նույն տարվա սեպտեմբերին Միլլերը պայմանագիր է կնքում շոտլանդական «Հայբերնիանի» հետ, որի կազմում անցկացնում է երկու ֆուտբոլային մրցաշրջան։ 2011 թվականի ամռանը, էդինբուրգցիների հետ ունեցած պայմանագրի ժամկետի լրանալուց հետո խավբեկը ուղևորվում է Ավստրալիա, որտեղ պայմանագիր է կնքում «Պերտ Գլորի» ֆուտբոլային ակումբի հետ։

2004 թվականից 2009 թվականը Լիամը պաշտպանել է Իռլանդիայի ազգային հավաքականի գույները։ Նա հավաքականի կազմում մասնակցել է 21 հանդիպման և դարձել է մեկ գոլի հեղինակ։

## Վաղ տարիներ
Լիամ Միլլերը ծնվել է 1981 թվականի փետրվարի 13-ին, իռլադական Կորկ քաղաքում՝ կրոնասեր աշխատավորների ընտանիքում։ Նրա հայրը ազգությամբ շոտլանդացի է, իսկ մայրը՝ իռլանդուհի։ Հարցազրույցներից մեկի ժամանակ Միլլերը ասել է, որ կրոնը և ֆուտբոլը նրա ընտանիքում գրավում էին առաջատար հորիզոնականները։ Կրթությունը ստացել է իր հարազատ քաղաքում գտնվող Կոուչֆորդ () քոլեջում։

## Ակումբային կարիերա
### «Սելտիկ»

1997 թվականին տասնվեցամյա Միլլերով հետաքրքրվում է շոտլանդական «Սելտիկը», որն էլ իռլանդացուն առաջարկում է թիմի պահեստային կազմի պայմանագիր։ 2000 թվականի մայիսի 21-ին Լիամը «Դանդի Յունայթեդի» դեմ խաղում նշում է իր նորամուտը «սպիտակականաչների» կազմում։ Նույն թվականի օգոստոսի 24-ին, ՈւԵՖԱ գավաթի շրջանակներում անցկացվող՝ Լյուքսեմբուրգի «Ժենեսի» դեմ խաղում, Լիամը նշում է իր նորամուտը եվրոգավաթային մրցաշարերում։

2001-02 մրցաշրջանում իռլանդացին կնքելով կես տարի ժամկետով վարձավճարային պայմանագիր՝ համալրում է դանիական «Օրհուսի» կազմը։ Այս ակումբի հետ Լիամը մասնակցում է 18 հանդիպման։ Պայմանագրի ժամկետի լրանալուց հետո դանիացիները «Սելտիկին» առաջարկելով 300 հազար ֆունտ սթերլինգ՝ ցանկանում էին վերջնականորեն գնել Միլլերի տրանսֆերը, սակայն «կելտերը» մերժում են նրանց առաջարկը և վերադարձնում են Լիամին իրենց շարքերը։

2003 թվականի սեպտեմբերի 30-ին, Չեմպիոնների լիգայի շրջանակներում, Լիամը հեղինակում է թիմի կողմից ֆրանսիական «Լիոնի» դարպասը խփված երկու գոլերից մեկը։ Խաղն ավարտվում է հենց 2-0 հաշվով։

Նույն թվականի հոկտեմբերի 18-ին, «Հարթ օֆ Միդլոտիանի» դեմ խաղում Միլլերը դառնում է դուբլի հեղինակ և այդպիսով բացում է «սպիտակականաչների» կազմում, իր կողմից շոտլանական Պրեմիեր Լիգայում խփված գոլերի հաշիվը։

Այս ամենը ստիպում է «Սելտիկի» գլխավոր մարզիչ Մարտին Օ’Նիլին՝ փութացնել կելտերի տնօրինությանը իռլանացուն նոր պայմանագրի առաջարկման հարցում, քանի որ Լիամի հետ ունեցած ընթացիկ պայմանագրի ժամկետը լրանում էր 2003-04 մրցաշրջանի վերջում։

Սակայն Լիամի համար անսպասելի է դառնում անգլիական «Մանչեսթեր Յունայթեդը», որի հետ կիսապաշտպանը 2004 թվականի հունվարին նախնական պայմանավորվածություն է ձեռք բերում։ Միլլերի այս որոշումը հիասթափեցնում է Օ’Նիլին, ով հարցազրույցներից մեկում ասում է, որ «ցանկանում էր երիտասարդ հեռանկարային իռլանդացու շուրջ կառուցել ամբողջ թիմի խաղը»։ Ինքը՝ Միլլերը խոսել է այն մասին, որ շատ շնորհակալ է հյուսիսիռլանդացի փորձագետից այն բանի համար, որ նա «ըստ էության իրեն ֆուտբոլ խաղալ է սովորեցրել»։

Իռլանդացու տեղափոխությունը «Մանչեսթեր» բուռն վրդովմունքներ է առաջեցնում «Սելտիկի» երկրպագուների մոտ, որոնք էլ մեղադրում էին «սպիտակականաչների» տնօրինությանը Լիամի պայմանագրի կնքման հարցը անտեղի ձգձգելու համար։

### «Մանչեսթեր Յունայթեդ»
2004 թվականի հուլիսի 1-ին Միլլերը պաշտոնապես դառնում է «կարմիր սատանաների» ֆուտբոլիստը։ Նույն թվականի հոկտեմբերի 26-ին Լիգայի գավաթի շրջանակներում՝ «Քրու Ալեկսանդրայի» դեմ խաղում, Լիամը հեղինակում է իր առաջին գնդակը նոր թիմի կազմում։ Լիամը «Յունայթեդի» կազմում անց է կացնում երկու մրցաշրջան և այդ ժամանակահատվածում մասնակցում է ընդամենը 22 խաղի և դառնում է երկու գոլի հեղինակ։ Այնուամենայնիվ Միլլերը որոշ ժամանակ անց ասում է.

2005 թվականի նոյեմբերի 4-ին Լիամը կնքելով երեք ամիս ժամկետով վարձավճարային պայմանագիր՝ համալրում է «Լիդս Յունայթեդի» կազմը։ Այնուհետև Լիամի պայմանագիրը երկարաձգվում է մինչև 2005-06 մրցաշրջանի ավարտը։ Յորկշիրական ակումբի սպիտակ մարզաշապիկով իռլանդացին հեղինակեց ընդամենը մեկ գոլ՝ նոյեմբերի 19-ին, «Սաութհեմփթոնի» դարպասը։ Լիամը «Լիդսի» «Պրեստոն Նորթ Էնդի» դեմ Լիգայի փլեյ-օֆֆ փուլի կիսաեզրափակչում Պրեմիեր լիգա դուրս գալու համար մղվող թվով երկու հանդիպումներում՝ խաղում է կարևոր դեր թիմի հաղթանակի համար։ Եզրափակչում «Յունայթեդին» անհաջողություն էր սպասում. մայիսի 21-ին «Միլենիում» մարզադաշտում նրանք 0-3 հաշվով պարտվում են «Ուոտֆորդին» և զրոյի են հավասարեցնում անգլիական բարձրագույն դիվիզիոն դուրս գալու հնարավորությունը։ «Սիրամարգերի» կազմում Միլերը մասնակցում է 28 հանդիպման և դառնում է մեկ գոլի հեղինակ։

2006 թվականի հուլիսին «Daily Telegraph» թերթը տեղեկացնում է, որ «Մանչեսթեր Յունայթեդը» պատրաստ է վաճառել Լիամին, եթե իրենց հղվի հարմար առաջարկ։ Այդ տեղեկությունը ավելի քան իրական է դառնում այն ժամանակ, երբ Միլլերը չի հայտավորվում անգամ՝ «մանկունյացիների» հուլիսի 16-ին կայանալիք «Օրլանդո Պայրետսի» դեմ ընկերական խաղին, այն ինչ այդ խաղի համար հայտավորված թիմի կազմի մեջ էին պահեստային և ակադեմիայի երիտասարդ ֆուտբոլիստները։

Օգոստոսի 31-ին իռլանդացին, ստորագրելով 3 տարի ժամկետով պայմանագիր, համալրում է անգլիական «Սանդերլենդի» կազմը։ Միլլերը լքեց Մանչեսթերը` երկու մրցաշրջանում նրա կազմում Պրեմիեր լիգայում անցկացնելով ընդամենը 9 խաղ։

### «Սանդերլենդ»
2006 թվականի սեպտեմբերի 9-ին, Լիամը նշում է իր նորամուտը «Սանդերլենդի» կազմում։ Նրա նորամուտային խաղում «սև կատուները» «Փրայդ Պարկ» մարզադաշտում 2-1 հաշվով հաղթում են «Դերբի Քաունթիին»։ Սեպտեմբերի 13-ին կայացած իր հաջորդ խաղում, իռլանդացին հեղինակում է իր առաջին գոլը նոր ակումբի կազմում։ «Լիդս Յունայթեդի» դեմ խաղում Միլլերը, կախելով գնդակը «սիրամարգերի» դարպասապահ Տոնի Ուորների վրայով, հանդիպման 28-րդ րոպեին բացում է խաղի հաշիվը։

2007 թվականի հունվարի 6-ին հանդիպման արդեն 37-րդ րոպեին ստանալով երկրորդ դեղին քարտը` Լիամը հեռացվում է Անգլիայի գավաթի շրջանակներում անցկացվող «Պրեստոնի» դեմ կիսաեզրափակչային խաղից։ Արդյունքում «սև կատուները» այդ խաղում կրում են նվազագույն հաշվով պարտություն։ 2006-07 մրցաշրջանի արդյունքներով Սանդերլենդին տրվում է՝ հաջորդ ֆուտբոլային տարին Պրեմիեր Լիգայում սկսելու իրավունք։

«Սանդերլենդի» կազմում իր առաջին գոլը Անգլիայի բարձրագույն դիվիզիոնում Միլլերը, ցնցելով «Միդլսբրոյի» դարպասը, հեղինակում է սեպտեմբերի 22-ին։ Դեկտեմբերի 8-ին Միլլերը իր կարիերայում արդեն երկրորդ անգամ է հեռացվում խաղադաշտից. «Չելսիի» հետ խաղի ժամանակ իռլանդացին ընդհարվում է լոնդոնցիների պերուացի հարձակվող՝ Կլաուդիո Պիսառոյի հետ։

2008 թվականի փետրվարի 27-ին, «Սանդերլենդի» գլխավոր մարզիչ՝ Ռոյ Կինը հանում է Միլլերին տրանսֆերային վաճառքի։ Պաշտոնական հայտարարության մեջ նշվում է, որ այս ամենի պատճառը «կիսապաշտպանի կողմից խաղադաշտում ցուցաբերված անկարգապահությունն էր» և «մարզումներից հաճախակի ուշացումները»։ Մամուլում տարածվում է ինֆորմացիա, ըստ որի իռլանդացու ծառայություններով հետաքրքրվում է կանադական «Տորոնտոն», որի կազմում էլ այդ պահին արդեն հանդես էին գալիս «սև կատուների» նախկին ֆուտբոլիստներից՝ Դենի Դիչիոն, Կառլ Ռոբինսոնը և Էնդի Ուելշը։

### «Քուինս Պարկ Ռեյնջերս»
2009 թվականի հունվարին իռլանդացուն վարձավճարային պայմանագիր առաջարկելուն պատրաստ «Քուինս Պարկ Ռեյնջերսը» հետաքրքրվում էր Լիամի ծառայություններով։ «Սանդերլենդի» տնօրինությունը պատասխանում է, որ պատրաստ է «զննել» «Ռեյնջերների» կողմից առաջարկված պայմանագիրը։ Արդյունքում, հաջորդ օրը Միլլերը դառնում է «Քուինս Պարկ Ռեյնջերսի» ֆուտբոլիստը։ Ըստ նոր պայմանագրի «Ռեյնջերները» 2008-09 մրցաշրջանի ավարտից հետո ունեին կիսապաշտպանի վերջնական գնման իրավունքը։ Նույն թվականի մայիսի 19-ին լրանում է Միլլերի պայմանագրի ժամկետը, իսկ «Ռեյնջերսի» տնօրինությունը հրաժարվում է նոր պայմանագիր կնքել նրա հետ։ Նույն կերպ է վարվում նաև «Սանդերլենդը», իսկ քանի որ իռլանդացու «սև կատուների» հետ ունեցած պայմանագրի ժամկետը լրանում էր ամռանը, ապա հուլիսի 31-ին կիսապաշտպանը ինքնըստինքյան դառնում էր ազատ գործակալ։

### «Հայբերնիան»
Լիամը ինչ-որ ակումբից նոր պայմանագիր կնքելու առաջարկ չէր ստանում, այդ իսկ պատճառով էլ համարյա ամբողջ 2009 թվականի ամառը սեփական մարզավիճակը պահելու համար՝ անց է կացնում տարատեսակ իռլանդական ակումբների հետ մարզվելով։ Այնուամենայնիվ սեպտեմբերին գործազուրկ Լիամի մասին իմանում է շոտլանդական «Հայբերնիանի» գլխավոր մարզիչ՝ Ջոն Հյուզը, ով շատ էր զարմացել տեսնելով «գետնին ընկած տաշած քարը»։ Մարզիչը երկար մտորումների մեջ չընկավ և անմիջապես Միլլերին առաջարկեց երկու տարի ժամկետով պայմանագիր, որն էլ իռլանդացին պատրաստականորեն կնքեց։ Այդ օրվանից հետո կիսապաշտպանը «Հայբերնիանի» համար դառնում է առանցքային ֆուտբոլիստ և նրա նկատմամբ սկսում են սեր տածել էդինբուրգական ակումբի երկրպագուները, որոնք էլ ժամանակի ընթացքում Լիամին տալիս են «Հայբերնիանի Արքա» () մականունը։

2009 թվականի սեպտեմբերի 13-ին, Լիամը «Համիլթոն Ակադեմիկալի» դեմ խաղում նշում է իր նորամուտը նոր ակումբի կազմում։ Նույն թվականի նոյեմբերին Միլլերին է վիճակվում «Շոտլանդական Պրեմիեր Լիգայի ամսվա ֆուտբոլիստ» մրցանակը։ «Հիբսի» կազմում իր առաջին մրցաշրջանում, Միլլերը մասնակցում է 38 խաղի և դառնում է երկու գոլի հեղինակ։

Նոր ֆուտբոլային տարում իռլանդացին նորից սկսում է ցուցաբերել հիանալի խաղ, սակայն նույնը ակումբի մնացած ֆուտբոլիստների մասին չէր կարելի ասել։ Արդյունքում 2010 թվականի աշնանը վատ արդյունքների համար, «Հայբերնիանի» գլխավոր մարզչի պաշտոնից հեռացվում է Ջոն Հյուզը։ 2011 թվականի հունվարին էդինբուրգցիների նոր գլխավոր մարզիչ Քոլին Կոլդերվուդը, թիմի կիսապաշտպանական գծի ուժեղացման համար պայմանագիր է կնքում երեք նոր կիսապաշտպանների հետ և պայմանագրերի կնքումից շատ չանցած չհայտավորվելու բնական պատճառներ չունեցող Միլլերը իր Շոտլանդիայում գտնվելու ամբողջ ժամանակահատվածում առաջին անգամ՝ դուրս չի գալիս խաղադաշտ թիմի հիմնական կազմի հետ և պահեստային նստարաններին է անցկացնում երկու խաղ։ Այնուամենայնիվ թիմի գլխավոր մարզիչը հարցազրույցներից մեկի ժամանակ խոսում է իռլանդացու բարձր կարգի մասին և ասում, որ հույս ունի, որ այսպիսի ուժեղ մրցակցությունը կստիպի խավբեկին ավելի լավ մարզավիճակի ձգտելուն։ Նույն թվականի մարտին Միլլերը նշում է, որ ինքը երջանիկ է Էդինբուրգում։ Սակայն, չնայած այս հանգամանքի «Հայբերնիանի» տնօրինությունը չի կարողանում համաձայնության հասնել Լիամի ներկայացուցիչների հետ պայմանագրի ժամկետի երկարաձգման հարցում և հունիսի 1-ին կիսապաշտպանը լքում է ակումբը՝ որպես ազատ գործակալ։

### «Պերտ Գլորի»
Հունիսի 3-ին հայտնի է դառնում, որ Միլլերը ուղևորվել է Ավստրալիա, որտեղ էլ երկու տարի ժամկետով պայմանագիր է կնքել «Պերտ Գլորի» ակումբի հետ։ Հոկտեմբերի 9-ին, մասնակցելով «Ադելաիդա Յունայթեդի» դեմ ամբողջ խաղին՝ իռլանդացին նշեց իր նորամուտը նոր թիմի կազմում։ 2012 թվականի հունվարի 29-ին այդ նույն «Ադելաիդա Յունայթեդի» դեմ խաղում աչքի ընկնելով դիպուկ արդյունավետ հարվածով՝ Լիամը բացեց իր գոլերի հաշիվը նոր թիմի կազմում։

### «Բրիսբեն Ռոար»
2013 թվականի մայիսի 22-ին Միլլերը կնքելով 2 տարի ժամկետ ունեցող պայմանագիր՝ ազատ գործակալի կարգավիճակով համալրում է «Բրիսբեն Ռոար» ֆուտբոլային ակումբի կազմը։ Ֆուտբոլիստին տրվում է 11 համարի մարզաշապիկը։

2013 թվականի հուլիսի 20-ին Միլլերը ընդգրկվում է Ա-Լիգայի խորհրդանշական հավաքականի կազմում և մասնակցում է «Մանչեսթեր Յունայթեդի» դեմ կայացած ընկերական խաղին։ Այդ խաղում նրանք ուղղակի ջախջախիչ պարտություն են կրում անգլիական գռանդից։ Խաղն ավարտվում է 5-1 հաշվով, իսկ անգլիական կողմից աչքի են ընկնում Դենիել Ուելբեքը, Ջեսի Լինգարդը և Ռոբին վան Պերսին։ Միլլերը խաղում ինչ-որ կերպ աչքի չի ընկնում և հանդիպման 45-րդ րոպեին նրան փոխարինում է «Մելբուրն Վիքթորի» ֆուտբոլային ակումբի կիսապաշտպան Բիլլի Ցելեսկին։

2014 թվականի հոկտեմբերի 30-ին Միլլերը պայմանագրի երկարաձգման հետ կապված վիճաբանությունների պատճառով լքում է «Բրիզբեն Ռոարը» և ազատ գործակալի կարգավիճակով սկսում նոր ակումբ փնտրել։

### «Մելբուրն Սիթի»
2014 թվականի նոյեմբերի 11-ին, Ռոարը լքելուց 11 օր անց, Միլլերը պայմանագիր է կնքում Ա-Լիգայում հանդես եկող մեկ այլ ֆուտբոլային ակումբի՝ «Մելբուրն Սիթիի» հետ։ Լիամը կնքում է կարճաժամկետ պայմանագիր։ Պայմանագրի ժամկետի լրանալուց հետո, ֆուտբոլիստը ևս մեկ անգամ է երկարաձգում իր պայմանագիրը և կրկին կարճ ժամկետով։ Ակումբի կազմում հանդես գալու շրջանում ֆուտբոլիստը ինչ-որ լուրջ իրադարձությամբ աչքի չի ընկնում։

### «Կորկ Սիթի»
2015 թվականի հունվարի 15-ին Միլլերը համալրում է Իռլանդիայի առաջնությունում հանդես եկող «Կորկ Սիթիի» կազմը։ Ֆուտբոլիստը նշում է իր նորամուտը տեղի «Սլայգո Ռովերս» ֆուտբոլային ակումբի դեմ կայացած խաղում, որն ավարտվում է 1-1 հաշվով։

### «Ուիլմինգտոն Համերհեդս»
2016 թվականի փետրվարի 18-ին Միլլերը պայմանագիր է կնքում United Soccer League-ում հանդես եկող ամերիկյան «Ուիլմինգտոն Համերհեդս» ֆուտբոլային ակումբի հետ։

### Ակումբային վիճակագրություն

## Միջազգային կարիերա
[thumb|right|250px|[2008 թվականի փետրվարի 6. Իռլանդիա - Բրազիլիա ընկերական հանդիպում: Միլլերը «սելեսաոյի» ֆուտբոլիստներով շրջապատված:]]
1988 թվականին Միլլերը, Իռլանդիայի պատանեկան հավաքականի կազմում հաղթելով Շոտլանդիայում անցկացվող Եվրոպայի առաջնությունում, դառնում է մայրցամաքի չեմպիոն։ Առաջնության եզրափակչում «կանաչազգեստ տղաները» հաղթում են իտալացի հասակակիցներին։

Միլլերը նաև որոշ ժամանակ պաշտպանել է Իռալնդիայի երիտասարդական հավաքականի գույները։

Միլլերի նորամուտը Իռլանդիայի ազգային հավաքականի կազմում կայացել է 2004 թվականի մարտի 31-ին։ Նրա նորամուտային խաղն է դառնում Չեխիայի ազգային հավաքականի դեմ ընկերական խաղը, որում իռլանդացիները 2-1 հաշվով հաղթանակ են տանում չեխերի նկատմամբ։ Լիամը այդ հանդիպմանը խաղադաշտ է դուրս գալիս 69-րդ րոպեին՝ փոխարինելով Հարի Դոհերտիին։ Իր առաջին և այս պահի դրությամբ միակ գոլը Իռլանդիայի հավաքականի կազմում Միլլերը հեղինակել է Շվեդիայի ազգային հավաքականի դարպասը՝ 2006 թվականի մարտի 1-ին։

Չնայած 2009 թվականի ամռանը Լիամի ակումբային կարիերայում տեղի ունեցած ընդմիջմանը, իռլանդացիների գլխավոր մարզիչ՝ Ջովանի Տրապատոնին շարունակում է հրավիրել նրան երկրի ազգային հավաքական։ Ավելի ուշ Միլլերը այս առիթով ասում է.

Ընդհանուր վիճակագրությամբ Միլլերը ազգային հավաքականի կազմում անցկացրել է 22 հանդիպում և դարձել է ընդամենը մեկ գոլի հեղինակ։

### Խաղերը և գոլերը Իռլանդիայի հավաքականի կազմում

**Արդյունքում՝ 21 խաղ / 1 գոլ; 8 հաղթանակ, 8 ոչ-ոքի, 5 պարտություն։**

### Խաղերի և գոլերի հակիրճ վիճակագրությունը հավաքականի կազմում

## Ձեռքբերումներ
### Ակումբային ձեռքբերումներ
** Իռլանդիայի պատանեկան հավաքական**

* Մինչև 17 տարեկան պատանիների Եվրոպայի չեմպիոն։ 1998

** «Սելտիկ»**

* Շոտլանդիայի չեմպիոն։ 2003-04

** «Սանդերլենդ»**

* Չեմպիոնշիպի չեմպիոն։ 2006-07

** «Բրիսբեն Ռոար»**

* Ավստրալիայի չեմպիոն։ 2013-14

### Անձնական ձեռքբերումներ
* Շոտլանդական Պրեմիեր լիգայի ամսվա լավագույն երիտասարդ ֆուտբոլիստ։ 2003 թվականի հոկտեմբեր
* Շոտլանդական Պրեմիեր լիգայի ամսվա լավագույն ֆուտբոլիստ։ 2009 թվականի հոկտեմբեր

## Անձնական կյանք
Միլլերը ամուսնացած է, ունի մեկ զավակ։ Ազատ ժամանակ սիրում է գոլֆ խաղալ։ Լիամի սիրելի ֆիլմն է Ջեյմս Քեմերոնի «Ավատարը», հանգստի վայրը՝ ԱՄԷ Դուբայ քաղաքը։ Միլլերի ֆուտբոլիստի իդեալն է համարվում «Մանչեսթեր Յունայթեդի» լեգենդ Էրիկ Կանտոնան։ Նրա լավագույն ընկերների շարքում են Էյդեն Մակգիդին և Ջոն Օ’Շին։

## Ծանոթագրություններ

## Արտաքին հղումներ
* 
* Միլլերի էջը «Հայբերնիանի» պաշտոնական կայքում  
* Լիամ Միլլերի ամբողջական էջը Sports.ru կայքում
* 
* Միլլերի բոլոր միջազգային խաղերի վիճակագրությունը www.soccerscene.ie կայքում 
* 

Կատեգորիա:Անգլիական ֆուտբոլի լիգայի խաղացողներ
Կատեգորիա:Անգլիայի լեգեոներ ֆուտբոլիստներ
Կատեգորիա:Իռլանդացի ֆուտբոլիստներ
Կատեգորիա:Իռլանդիայի հավաքականի ֆուտբոլիստներ
Կատեգորիա:Լիդս Յունայթեդի ֆուտբոլիստներ
Կատեգորիա:Մանչեսթեր Յունայթեդի ֆուտբոլիստներ
Կատեգորիա:Պրեմիեր Լիգայի ֆուտբոլիստներ
Կատեգորիա:Սելտիկի ֆուտբոլիստներ
Կատեգորիա:Տղամարդկանց ֆուտբոլի կիսապաշտպաններ